陈普
程朱之学 其二
化工溥万物，不过亦不遗。何以能不劳，一理以贯之。寂然莫可迹，桴至鼓必随。一朝十二牛，芒刃不少隳。制度自恰好，形样咸无疑。夭桃且灼灼，箓竹各猗猗。有鳞尽渊跃，无翼不天飞。人心正尔妙，动静悉如斯。枢纽在方寸，运化斯为基。眼前日万变，尧舜一无为。此理无上下，大小随所知。因物为顺应，欢然鸣埙篪。何故天下人，利器不自持。妄端忽一起，纷溃终难支。天开真儒出，幽探万化机。苍苍群生类，何事涂径迷。